สังคมข่าวหุ้น
ดัชนี SET ยืนเหนือระดับ 1,600 จุด แนวรับจิตวิทยาได้ แต่ไม่ผ่านแนวต้าน 1,610 จุด ส่วนมูลค่าการซื้อขายกระเตื้องเล็กน้อยมาที่ 50,910 ล้านบาท
ดัชนี SET ยืนเหนือระดับ 1,600 จุด แนวรับจิตวิทยาได้ แต่ไม่ผ่านแนวต้าน 1,610 จุด ส่วนมูลค่าการซื้อขายกระเตื้องเล็กน้อยมาที่ 50,910 ล้านบาท
30 มี.ค. 2566

ดัชนี SET ยืนเหนือระดับ 1,600 จุด แนวรับจิตวิทยาได้ แต่ไม่ผ่านแนวต้าน 1,610 จุด ส่วนมูลค่าการซื้อขายกระเตื้องเล็กน้อยมาที่ 50,910 ล้านบาท
ดัชนีที่ปรับลงเพียง 5.10 จุด เมื่อวานนี้ เพราะได้ เดลต้าฯ DELTA เข้ามาช่วยหนุนค่อนข้างมาก มีส่วนต่อการดันดัชนีถึง 9.5 จุด ไม่อย่างนั้นแล้ว ดัชนีวูบลงไปต่ำกว่า 1,600 จุดแน่นอน หากเป็นเช่นนั้น น่าจะทำให้โมเมนตัมของดัชนีเกิดการ “เซ” ส่วนกลุ่มนักลงทุนที่เข้ามาประคองดัชนี ด้วยการไล่ราคาเดลต้าฯ อาจจะมาจากกลุ่มที่เล่นอนุพันธ์ หรือไม่ก็นักลงทุนสถาบันนั่นแหละ เดลต้าฯ เลยกลายเป็น “ความหวังของหมู่บ้าน” ไป
กองทุน JASIF ราคาต่อหน่วยลงทุนที่เหมาะสมน่าจะอยู่บริเวณ 6.90–7.10 บาท นี่แหละ หลังจาก ADVANC แสดงเจตจำนงชัดเจนว่า ต้องการที่จะปรับเปลี่ยนเงื่อนไขในสัญญาเช่าระหว่าง TTTBB กับ JASIF เพราะไม่เช่นนั้นแล้ว TTTBB จะต้องมีผลประกอบการติดลบแน่ ๆ และเข้าใจว่า รอบนี้แอดวานซ์ฯ น่าจะมั่นใจจากครั้งก่อน หลังจากที่ประชุมสมัยวิสามัญ ผู้ถือหน่วยฯ JASIF โหวตไม่อนุมัติ ส่วนครั้งที่จะเกิดขึ้นนี้ น่าจะมีการคุมคะแนนมาอย่างดีแล้วละ
กรุงไทย KTB แม้ระหว่างวันราคาจะลงมาที่ 16.60 บาท ต่ำกว่าเส้นค่าเฉลี่ย 200 วันที่ระดับ 16.70 บาท แต่พอมาปิดตลาดที่ 16.70 บาท ไม่หลุดจากเส้นค่าเฉลี่ย ทำให้หุ้นมีโอกาสที่จะปรับตัวเข้าสู่ช่วงขาขึ้นอีกรอบ และน่าจะผ่าน 17.00 บาท ขึ้นไปได้ เพียงแต่ระหว่างนี้ คงต้อง “สลัดเม่า” ออกไปให้ได้มากที่สุดก่อน ไม่เช่นนั้น ราคาไปลำบากเพราะมัน “หนัก” ขณะที่บรรดาโบรกฯ ต่าง ๆ ยังคงคำแนะนำ “ซื้อ” KTB กันพร้อมเพรียง
บมจ.ปตท. น้ำมันและการค้าปลีก หรือ OR ราคาหุ้นหลังจากหลุด 20.00 บาท แล้วค่อย ๆ ฟื้นกลับมา มีแนวต้านที่ 21.40 บาท และ 22.00 บาท แต่ไม่ผ่าน ทำให้เกิดการย่อตัวลงมาอีกครั้ง อาจจะช่วยลงมาเล่นรอบกันบริเวณ 20.40-20.90 บาท กันอีกสักพัก ก่อนที่จะมีปัจจัยบวกใหม่ ๆ เข้ามาสนับสนุน เพื่อดันราคากลับขึ้นไปให้ได้ แต่มีข้อแม้ว่า “ค่าการตลาดน้ำมัน” และธุรกิจที่ไม่ใช่น้ำมัน ตัวเลขจะต้องออกมาดี สวยงาม ไม่เช่นนั้นแล้ว โอกาสที่ราคาจะลงไปต่ำกว่า 20.00 บาท อีกครั้ง มีความเป็นไปได้สูง และหากลงไปต่ำกว่า 20.00 บาท แล้วกลับขึ้นมาอีกไม่ได้ มีโอกาสจะหลุด 18.00 บาท ราคาไอพีโอ ได้นะ ของแบบนี้อะไรก็เกิดขึ้นได้
แสนสิริ SIRI ระหว่างวันราคาแนวรับที่บริเวณ 1.71 บาทไว้ได้ค่อนข้างเหนียว แต่พอเปิดตลาดภาคบ่าย มีสลัดเม่าไปหนึ่งรอบ ดึงราคาลงมา 1.70 บาท ทำให้เกิดการตกใจ พากันขายออก ก่อนที่ “เจ้ามือ” จะดึงราคากลับ แถมผ่านแนวต้าน 1.70 บาทขึ้นมาปิด 1.73 บาทซะด้วย แต่โอกาสที่จะผ่าน 1.75 บาทนั้น อาจจะยังยากอยู่ เพราะหุ้นเพิ่งจะขึ้น XD ไปก่อนหน้านี้ ใครที่ติดหุ้นอยู่ตอน XD (1.83 บาท) แล้วยังไม่ได้ปล่อย หรือไม่ได้ถัวเฉลี่ย ช่วงราคาลงมาที่ 1.70 บาท อาจจะพอเหนื่อยหน่อย
เช่นเดียวกับหุ้น บ้านปู BANPU ที่จะขึ้น XD ก่อนวันสงกรานต์ ปันผล 0.75 บาท ราคาจึงมาป้วนเปี้ยนที่บริเวณ 10.80-11.90 บาท ใครที่คิดจะซื้อในราคาบริเวณนี้ แล้วหวังปันผล 0.70 บาท นั้น คิดผิด! เพราะวันขึ้น XD ราคาอาจจะลงไปต่ำกว่า 10.00 บาท ได้ หรือลงมาที่บริเวณ 10.00 บาทนี่แหละ หรือราคาอาจจะลงมามากกว่าเงินปันผลได้รับ ดังนั้น ช่วงที่ราคาลงมาก่อนหน้านี้ที่ 10.20 บาท ใครได้ไปช่วงนั้น ถือว่าดี และควรจะขายที่บริเวณ 10.80-11.00 บาท ก่อนขึ้น XD 1-2 วัน แล้วพอขึ้น XD เสร็จค่อยวกกลับมาซื้อก็ได้
ธนาคารเพื่อการเกษตรและสหกรณ์การเกษตร (ธ.ก.ส.) ภายใต้ผู้จัดการคนใหม่ ฉัตรชัย ศิริไล  เพิ่มช่องทางในการให้บริการฝากเงินสดผ่าน Banking Agent ของธนาคาร ได้แก่ เคาน์เตอร์ Lotus’s เคาน์เตอร์ CenPay และ SABUY COUNTER เพื่ออำนวยความสะดวกให้ลูกค้า ธ.ก.ส. สามารถเข้าถึงบริการทางการเงินที่ง่ายมากขึ้นและไม่จำเป็นต้องเดินทางไปสาขา รายละเอียดสอบถามได้กับทาง ธ.ก.ส.